Ambulansen måtte vente på politiet utenfor åstedet i Os
Som VG har skrevet tidligere, brukte politiet hele 26 minutter på å ta seg til eldreboligene ved Oshaugen eldressenter der 98-åringen ble funnet død søndag for en uke siden. Da politiet dukket opp, hadde ambulansepersonellet ventet utenfor åstedet i sju minutter. - Det finnes ikke noen verre situasjon enn å måtte stå og vente på politiet når du egentlig vil inn og hjelpe. At vi blir forsinket i flere minutter kan ha stor betydning for en person som er alvorlig skadet, sier leder Fredrik Westmark i Ambulansepersonellets yrkesorganisasjon til Bergens Tidende. - Visste ikke om hjemmesykepleiere Meldingen til AMK-sentralen sist søndag gjaldt overgrep og angrep. På grunn av at det var et såkalt skarpt oppdrag, gikk ikke ambulansepersonellet inn i leiligheten. Hadde 98-åringen blitt meldt død, ville ambulansepersonellet tatt seg inn i leiligheten, skriver Bergens Tidende. Da de ankom åstedet skal ikke ambulansepersonellet ha visst at tre hjemmesykepleiere allerede hadde gått inn i eldreboligen. De tre fant Hilda Feste livløs på gulvet på soverommet. - Det ville vært en stor fordel hvis nødetatene kom omtrent samtidig til flere oppdrag enn i dag, sier Westmark. Han peker på at politiet har fått lengre responstid ettersom de har blitt mer og mer sentralisert, mens de lokale ambulansestasjonene i stor grad er beholdt.Os lensmannskontor ligger bare noen hundre meter unna eldreboligene ved Oshaugen eldresenter, der drapet skjedde. Men patruljen på vakt i kommunen med over 17.000 innbyggere var kun i reservetjeneste. Derfor var en politipatrulje fra Bergen sør politistasjon i Fana som først ble sendt til åstedet. Denne politistasjonen ligger 25 kilometer unna Os sentrum. Hordaland politidistrikt har opplyst at patruljen med antatt kortest responstid ble sendt til åstedet. Ordfører Terje Søviknes i Os synes det tok for lang tid før politiet kom til åstedet. - Dette er åpenbart for lenge i en kritisk situasjon. Og det er altfor lenge å vente for noen som har kommet over en ugjerning som man her står overfor, sa Søviknes til VG tidligere denne uken.Den foreløpige obduksjonsrapporten viser at Hilda Feste ble påført massiv vold mot hodet før hun døde. Politiet opplyste i går at den såkalte kikkeren er sjekket ut av drapssaken. Den tidligere sedelighetsdømte mannen i 40-årene har innrømmet å stå bak flere episoder av kikking i Os. - Forklaringen hans, sammenholdt med andre opplysninger i saken, gjør at han er sjekket ut. Men han er fortsatt siktet for flere forhold, og blir begjært varetektsfengslet mandag, sier politiadvokat Asbjørn Onarheim i Hordaland politidistrikt til VG Nett. Politiet har dermed ingen mistenkte i drapet på Hilda Feste etter en ukes intens jakt på drapsmannen. VG Nett får opplyst at det skal være sikret gode tekniske spor i leiligheten til den drepte 98-åringen, og etterforskerne håper på treff ved DNA. - Det er klart det kan bli et gjennombrudd når vi får svar på tekniske undersøkelsene, men det er vanskelig å spå fremtiden, sier Onarheim. Politiadvokaten ønsker ikke å kommentere om de har fått svar på DNA-prøver som skal være tatt på åstedet. Tidligere har det blitt uttalt at svarene kunne komme i løpet av helgen. Politiet holder fast ved at de jakter en mann i 30-40-årene, men det utelukkes ikke han kan være både noe yngre og eldre. - Vi ønsker fortsatt tips fra personer som mener de har sett eller hørt noe i det aktuelle området søndag kveld, sier Onarheim.
Ambulansepersonellet ventet utenfor leiligheten til Hilda Feste (98) i Os. Først sju minutter senere dukket politiet opp.